### | | | | --- | --- | | | | | --- | | **Byråd** 24. juni 2020 Sagsnr. 710-2019-19051 Dok.nr. 710-2020-178873 Sagsbehandler DPSTDS | | 125.                Forslag til lokalplan nr. 398 Butiksområde i [adresse] - Åbent

###

|  |  |
| --- | --- |
| Tidl. politisk behandling | PU, 03.12.19, pkt. 55 |
| Forventet sagsgang | PU, ØK, BY, høring, PU, ØK, BY |
| Lovgrundlag | Planloven |

###

**SAGENS INDHOLD**

Byrådet skal i denne sag tage stilling til ”Forslag til
lokalplan nr. 398 Butiksområde i [adresse]”. Planforslaget fremlægges efterfølgende
i offentlig høring.

Formålet med lokalplanen er, at udmønte de
udbygningsmuligheder, som blev givet med vedtagelsen af "Tillæg nr. 8 til
Kommuneplan 2017-29" i 2019. Dette omfatter mulighed for at etablere et
aflastningsområde til store udvalgsvarebutikker, samt udvalgsvarebutikker i
tilknytning til e-handelsvirksomheder med større lager- og logistikfaciliteter.
Området skal herudover fortsat fungere som erhvervsområde med mulighed for
detailhandel og butikker til særligt pladskrævende varegrupper.

Inden for området findes aktuelt en række fysiske butikker,
herunder REMA 1000, thansen, XL-BYG og jem & fix. Endvidere findes et
større erhvervshus, som er centreret omkring internetbutikken Løbeshop.dk.

Med lokalplanforslaget udvides byggefelterne i området,
hvorved der muliggøres etablering af en udvalgsvarebutik på 1.750 m2
i den nordlige del af lokalplanområdet samt udvidelse af den eksisterende
dagligvarebutik i området til 1.200 m2. Det maksimale samlede
bruttoetageareal for butikker i delområde I og II er i Kommuneplan 2017-29
fastlagt til 6.000 m2.

Lokalplanforslaget giver endvidere mulighed for etablering
af regnvandsbassiner i områdets nordligste del, samt mulighed for ændring af
den nordlige fordelingsvej til adresserne Einer Bertelsen 1A-5.

Der er i den gældende lokalplan for den nordligste del af
lokalplanområdet, som udgøres af et kuperet skovklædt areal, angivet en
langsigtet mulighed for opførelse af boliger. Denne mulighed fastholdes med
dette lokalplanforslag i et reduceret omfang efter aftale med områdets ejere.
Muligheden for etablering af boliger i området vil først kunne ske efter
udarbejdelse af en ny lokalplan for området, idet lokalplanen på dette punkt
alene har karakter af rammelokalplan.

**VURDERING**

Lokalplanområdet ligger i rammeområderne 1.ER.9, 1.ER.11 og
1.BO.26 i Kommuneplan 2017-29. Rammeområde 1.ER.9 er udlagt til erhvervsområde,
og 1.ER.11 er udlagt til erhvervsområde og aflastningsområde til større
udvalgsvarebutikker. Den nordligste del af lokalplanområdet er omfattet af
rammeområde 1.BO.26, der udlægger området til boligområde. Lokalplanforslaget
er i overensstemmelse med rammebestemmelserne.

Lokalplanforslaget tager udgangspunkt i de to gældendende
lokalplaner for området – ”Lokalplan nr. 328 - Tine Winther, boliger og erhverv
syd for Hadsten” og ”Lokalplan nr. 349 - [adresse] i Hadsten”. Den nye
lokalplan vil resultere i ophævelse af Lokalplan nr. 349 og en delvis ophævelse
af Lokalplan nr. 328.

Det er i samarbejde med områdets ejere i forbindelse med
udarbejdelsen af lokalplanforslaget søgt fundet en trafikal løsning, der
adskiller tung og let trafik til butikkerne i den nordlige del og som samtidigt
muliggør etablering af det nødvendige antal parkeringspladser i området.

Lokalplanen giver mulighed for, at vareindlevering kan ske
via en ny vareindleveringsgade mellem den eksisterende thansen og den
muliggjorte nye butik. Herved sikres at vareindlevering ikke nødvendiggør
bakning eller højresvingsmanøvre for lastbiler på områder med parkeringssøgende
færdsel.

Der skabes med lokalplanforslaget yderligere mulighed for,
at der kan ske omlægning af den del af [adresse], som giver adgang til
den nordlige del af lokalplanområdet. Herved skabes fleksibel mulighed for at
der kan ske ændring af vareindleveringsforholdene såfremt fremtidige behov
skulle nødvendiggøre dette. Det er indskrevet i lokalplanen, at omkostninger
til forlægning af Gammel Sellingvej forudsættes afholdt af ansøger/bygherre.

Der er i lokalplanen fastsat krav til et mindsteantal af
parkeringspladser i overensstemmelse med kommunens generelle parkeringsnorm med
henblik på, at parkering på vejarealer undgås. Parkering kan etableres på egen
grund eller som fælles parkering.

Der er i lokalplanen lagt vægt på det samlede helhedsudtryk
fra [adresse]. Da bebyggelsen set fra [adresse] allerede har en
forskelligartet karakter, er det Teknik og Miljøs vurdering, at et
sammenhængende udtryk bedst sikres med dialog i forbindelse med
”Arkitekturgodkendelse for erhvervsbyggeri i [adresse]”. Endvidere
fastsætter lokalplanen bestemmelser om beplantning, som skal sikre samlende
karakterer i området.

Det er i lokalplanforslaget tydeliggjort, at der kan
indrettes regnvandsbassiner inden for lokalplanområdets nordlige del. Dette har
sammenhæng med overvejelserne om kloakseparering af den del af lokalplanområdet
som ligger nord for [adresse].

Etablering af regnvandsbassin inden for dette skrånende
område vil kunne skabe behov for større terrænændringer og fjernelse af beplantning
i et større område. Lokalplanen fastsætter derfor bestemmelse om, at
skovarealet langs lokalplanens nordligste afgrænsning skal bevares. Det er
Teknik og Miljøs vurdering, at disse træer vil afskærme for kraftige
terrænreguleringer omkring regnvandsbassinnet. Den visuelle påvirkning af
byområderne og landskabet nord for lokalplanområdet bliver dermed mindsket.

I den sydlige del af lokalplanområdet er der en uudnyttet
udbygningsmulighed til erhverv, som er konkretiseret med lokalplanforslaget. Arealet
er ejet af Favrskov Kommune, som vil kunne sælge det pågældende areal til
erhvervs- og butiksformål.

Arealer omkring regnvandsbassinnet syd for [adresse]
kan i den gældende lokalplan driftes med et lavt plejeniveau. Med
lokalplanforslaget udvides dette til at omfatte et større område.

**ØKONOMI**

Lokalplanområdet ligger i byzone og forbliver i byzone ved
endelig vedtagelse af lokalplanen.

Vedtagelse af lokalplanforslaget medfører ingen direkte
relaterede udgifter for Favrskov Kommune.

Udbygningen af det nordlige område forventes realiseret som
et privat projekt, hvorfor den som udgangspunkt ikke vil medføre egentlige
udgifter for Favrskov Kommune. Der vil dog, som følge af områdets anvendelse
kunne opstå behov for trafikale og andre infrastrukturelle investeringer i
området som vil berøre Favrskov Kommune som vejejer. Der fastlægges dog ikke
med lokalplanen krav om, at Favrskov Kommune skal afholde udgifter i denne
forbindelse.

I den sydlige del af området ejer Favrskov Kommune et byggemodnet
areal, som vil kunne indbringe en salgsindtægt ved et kommende salg.

**INDDRAGELSE**

Borgerinddragelse og kommunikation sker efter reglerne i
planloven. Det er et selvstændigt formål med planloven, at offentligheden i
videst muligt omfang inddrages i planlægningsarbejdet.

Lokalplanforslaget skal efter godkendelse offentliggøres ved
annoncering på kommunens hjemmeside med en høringsfrist, som Teknik og Miljø
anbefaler fastlagt til seks uger. Fastlæggelsen af høringsfristen afspejler, at
der med lokalplanforslaget alene muliggøres mindre ændringer i forhold til det
gældende plangrundlag og, at de indeholdte ændringer har involveret de berørte
ejere. Der er tillagt to uger til den foreslåede høringsfrist, idet
fremlæggelsen gennemføres henover sommerferien.

**INDSTILLING**

Direktøren for Teknik og Miljø indstiller til Byrådet:

1.     At
”Forslag til lokalplan nr. 398 Butiksområde i [adresse]” godkendes og
fremlægges i offentlig høring i seks uger.

**BESLUTNING**

***Planudvalget, 9. juni 2020:***

Fraværende:Ingen

Indstilles godkendt.

***Økonomiudvalget, 16. juni 2020:***

Fraværende:Øystein Ravn

Indstilles godkendt.

**Bilag**

|  |  |
| --- | --- |
| Forslag til lokalplan nr. 398 Butiksområde i [adresse] 710-2020-168323 |